Il‐Kunsill illum iddiskuta l‐PESCO wara l‐ewwel sena sħiħa ta' implimentazzjoni tagħha. Huwa adotta rakkomandazzjoni li tivvaluta l‐progress li sar mill‐istati membri parteċipanti biex jissodisfaw impenji meħuda fil‐qafas ta' Kooperazzjoni Strutturata Permanenti (PESCO). Il‐Kunsill jissottolinja li l‐istati membri parteċipanti għamlu progress fiż‐żieda tal‐livell tal‐baġits tad‐difiża u l‐investiment konġunt fil‐qasam tad‐difiża b'żieda tal‐baġits aggregati tad‐difiża ta' 3.3% fl‐2018 u 4.6% fl‐2019. Xejra pożittiva oħra huwa l‐fatt li l‐istati membri parteċipanti qed jużaw dejjem aktar għodod, inizjattivi u strumenti tal‐UE fl‐ippjanar tad‐difiża nazzjonali , bħall-Pjan rivedut ta' Żvilupp tal-Kapaċitajiet (CDP), ir-Rieżami Annwali Koordinat dwar id-Difiża (CARD) u l-Programm Ewropew għall-Iżvilupp fl-Industrija tad-Difiża (EDIDP). Huma bdew iħejju għall‐Fond Ewropew għad‐Difiża li għandu jissostitwixxi l‐EDIDP għall‐perjodu 2021–2027. Il‐Kunsill jistieden lill‐istati membri parteċipanti biex ikomplu jagħmlu progress fit‐twettiq tal‐impenji aktar vinkolanti relatati mal‐allinjament aktar mill‐qrib tas‐sistemi ta' difiża rispettivi tagħhom ma' xulxin, b'mod partikolari biex isaħħu l‐iżvilupp kollaborattiv tal‐kapaċitajiet. Huwa jħeġġiġhom ukoll biex jagħmlu aktar sforzi fir‐rigward tal‐impenji relatati mat‐ tisħiħ tad‐disponibbiltà u l‐iskjerabbiltà tal‐forzi , inkluż għal operazzjonijiet u missjonijiet militari tal‐Politika ta' Sigurtà u ta' Difiża Komuni (PSDK). L‐istati membri parteċipanti huma mħeġġa wkoll biex javvanzaw il‐ħidma u jiffokaw fuq l‐implimentazzjoni rapida u effettiva tal‐34 proġett PESCO li jipparteċipaw fihom sabiex jipproduċu riżultati u prodotti tanġibbli. Peress li għadd kbir ta' proġetti PESCO jirrispondu għall‐prijoritajiet ta' żvilupp tal‐kapaċità tal‐UE li jirriflettu wkoll il‐prijoritajiet tan‐NATO, il‐koerenza bejn il‐proċessi rispettivi tal‐UE u tan‐NATO ser tibqa' tiġi żgurata. Ir‐rakkomandazzjoni tipprevedi wkoll li wara l‐2019, is‐sejħa li jmiss għal proġetti PESCO iseħħ fl‐2021. Aqra r‐rakkomandazzjoni tal‐Kunsill li tivvaluta l‐progress li sar mill‐istati membri parteċipanti biex jissodisfaw impenji meħuda fil‐qafas ta' PESCO. Din ir-riżorsa bħalissa hi disponibbli biss bil-lingwa jew il-lingwi li ġejjin: Il‐Kunsill adotta deċiżjoni li tistabbilixxi Kooperazzjoni Strutturata Permanenti (PESCO) fil‐11 ta' Diċembru 2017. Il‐PESCO tippermetti lill‐istati membri parteċipanti tal‐UE biex jaħdmu aktar mill‐qrib fil‐qasam tas‐sigurtà u d‐difiża. Dan il‐qafas permanenti ta' kooperazzjoni fil‐qasam tad‐difiża ser jippermetti lil stati membri li għandhom ir‐rieda u l‐kapaċità jiżviluppaw b'mod konġunt kapaċitajiet ta' difiża, jinvestu fi proġetti komuni u jsaħħu l‐livell ta' tħejjija operazzjonali u l‐kontribut tal‐forzi armati tagħhom. Il‐Kunsill laħaq qbil dwar 17‐il proġett inizjali fit‐11 ta' Diċembru 2017 u adottahom formalment fis‐6 ta' Marzu 2018. Il‐Kunsill adotta 17‐il proġett addizzjonali fil‐11 ta' Novembru 2018. Il‐proġetti jkopru oqsma bħat‐taħriġ, l‐iżvilupp tal‐kapaċitajiet u l‐livell ta' tħejjija operazzjonali fuq l‐art, il‐baħar u fl‐ajru, kif ukoll id‐difiża ċibernetika. Il‐25 stat membru li qed jipparteċipaw fil‐PESCO huma: l‐Awstrija, il‐Belġju, il‐Bulgarija, ir‐Repubblika Ċeka, il‐Kroazja, Ċipru, l‐Estonja, il‐Finlandja, Franza, il‐Ġermanja, il‐Greċja, l‐Ungerija, l‐Italja, l‐Irlanda, il‐Latvja, il‐Litwanja, il‐Lussemburgu, in‐Netherlands, il‐Polonja, il‐Portugall, ir‐Rumanija, is‐Slovenja, is‐Slovakkja, Spanja u l‐Iżvezja. Ħarsa ġenerali tal‐proġetti kollaborattivi tal‐PESCO (tabella) Din ir-riżorsa bħalissa hi disponibbli biss bil-lingwa jew il-lingwi li ġejjin: Kooperazzjoni Strutturata Permanenti (PESCO) ‐ Skeda informattiva Ara l-paġna tal-laqgħa